COVID-19 vaksinasi topilmaguncha karantin tugatilishi mumkin emas — Tadqiqotchilar

Xitoy tajribasiga asoslangan yangi tadqiqotga ko`ra, karantinni tugatib, odamlarga ko`chaga chiqish va ishlashga ruxsat berishni istagan mamlakatlar infeksiyalanganlarni diqqat bilan kuzatib borishlariga to`g`ri keladi. Xitoy hukumatining mamlakatdagi hayotni agressiv boshqarishi tufayli COVID-19 ning birinchi bosqichi tugadi. Ammo virusning ikkinchi to`lqini yuzaga kelishining xavfi juda yuqori, deydi Gonkonglik tadqiqotchilar.
«Ushbu choralar kasallanganlar sonini juda past darajagacha kamaytirganiga qaramay, odamlarda COVID-19 ga qarshi immunitetni shakllantirilmas ekan, kasallik yana osongina tarqalib ketishi mumkin. Chunki korxonalar, fabrikalar va maktablar asta-sekin faoliyatlarini qayta boshlaganda ijtimoiy aralashuv yana yuzaga keladi.», deydi ushbu tadqiqotni olib borgan Gonkong Universiteti professori Jozef T Vu.
Tadqiqotchilarning ogohlantirishicha, agar normal hayotga juda tezlik bilan qaytishga ruxsat berilsa va nazorat kamaytirilsa, kasallanganlar soni yana ko`payadi. Hukumatlar bo`layotgan voqealarni diqqat bilan kuzatib borishlari kerak, deydi ular.
Xitoyning virus kelib chiqqan Xubey viloyatida o`lim darajasi boshqa viloyatlarga nisbatan ancha yuqori bo`lgan. Xubeyda kasallanganlarning deyarli 6 foizi vafot etgan bo`lsa, bu ko`rsatkich boshqa viloyatlarda 1 foiz bo`lgan. Shuningdek, o`lim darajasi har bir viloyatning iqtisodiy farovonligiga va sog`liqni saqlash sohasidagi imkoniyatlar bilan bog`liq bo`lgan.
«Hatto Pekin va Shanxay kabi eng rivojlangan va boy megapolislarda ham tibbiy resurslar cheklangan va kasallar soni kutilmaganda o`sib ketganda bu erdagi tibbiy xizmat qiyinchilikka duch keladi. Bizning kashfiyotlarimiz mahalliy sog`liqni saqlash tizimlarida koronavirus qurbonlarini minimallashtirish uchun etarlicha xodimlar va manbalarga ega bo`lish muhimligini ko`rsatadi» deydi Gonkong universiteti professori Gabriel M Leung.